# Sámi journalisttaid searvi

# Stivrra 2020-21 doaibmaplánaevttohus:

##  1 Sámi Mediafestivála

Sámi Mediafestivála livččii dehálaš arena gos sámi mediafágalaš ja mediapolitihkalaš áššit digaštallojit ja gieđahallojit. Dákkár oktasaš ja viiddis mediaarena váilo Sámis. Dainna lea ulbmil čohkket buot sámi mediaid, mediabargiid, politihkkariid ja eará berošteddjiid áigeguovdilis ságastallamiidda. SMF lea forum gos sáhttá ovdanbuktit mediadutkamiid ja treanddaid ja o.m.d. bargguid mat Sámi allaskuvlla oahpahusa bokte dahkkojuvvojit. SMFa oaidnit maiddái lávdin ovddidan dihte eamiálbmot journalistihka. SJS lea čađahan ovdaprošeavtta ja ulbmil lei ordnet vuosttáš Sámi mediafestivála čakčamánus 2020, muhto koronavirus dagahan eahpesihkarvuođa dihte SJS stivra mearridii sirdit mediafestivála giđđii 2021. Festivála ollašuhttin lea searvvi deháleamos bargu dán áigodagas masa leat jo ožžon sihkkarastot oasi ruhtadeamis.

## 2 Sámi mediabargiid beroštupmi searvái ja oktasaš fierpmádahkii

SJS bargá dán áigodagas ollu márkanastinbarggu sámi mediadoaimmahusaide, vai oažžut dieđu searvvi birra miehtá mediaide. Fierpmádat sámi media bargiid gaskka oaidnit dálá dilis ain deháleabbon go johtin ii leat vejolaš ja oktavuođat leat ráddjejuvvon. Dákkáraš erenomáš dilis sámis lea dehálaš ahte sorjjasmeahttun searvi dego SJS váldá rolla ja bastá loktet váttis áššiid ovdan ja bealuštit ja doarjut doaimmaheaddjiid barggustis.

# 3 Sámi journalisttaid bargodilli

SJS lea váldán oktavuođa statistihkkajoavkkuin mii bargá Sámi Loguiguin. Mii leat ávžžuhan sin dárkileappot guorahallat sámi journalisttaid bargodili ja bargoeavttuid. Jos journalistabargu galggaš šaddat geasuheaddji bargun, de fertešii journalisttaide geasuheaddji bargu ja bargobiras. Dása guoskkašii maid guorahallat oahppodási, bálkká, bargonoađi ja giellamáhtu. Sámi analiisajoavku lea dohppen ášši ja bargagoahtán dainna. SJS čuovvula dien barggu.

# 4 Sámi journalistabálkkašupmi

Sámi Journalisttaid Searvi lea bargamen oažžut fas Sámi journalistabálkkašumi, man ovdal leat ovttas juohkán sámi mediaásahusaiguin. Daid maŋemus jagiid ledje dušše sámi public service fitnodagat dan duogábealde ja ii leat ovttaoaivilvuohta leamaš das gii dat galggašii bálkkašumi hálddašit. Bálkášupmi ii leat šat geigejuvvon máŋgga jahkái ja SJSa bidjá mihttun ásahit dien bálkkašumi fas 2021 rájes mediafestivála oktavuođas.

## 5 Sámi mediafálaldat ruoššabeale Sápmái

SJSa vuorjahuvvá dainna go ruoššabeale Sámis ii leat dássedis sámi mediafálaldat. Guoladaga Sámi radio ii leat doaibman albmaláhkái máŋgga jahkái ja ásahusas ii leat ruhta mainna bálkáhivčče bargiid ráhkadit sisdoallofálaldaga.

SJS háliida

* Guorahallat leago vejolaš gávdnat ruhtadoarjagiid mat dagašedje ahte livččii vejolaš jođihit juogalágan mediafálaldaga ruoššabeale Sápmái.
* Iskat gos livččii vejolaš oažžut ruhtadoarjaga skuvlet veahkkebargiid digitála reaidduid atnigoahtit omd radiobuvttadeamis ja sáddemis.
* Gártet man ollu jietnamateriala gávdno vurkejuvvon ovddeš rádiodoaimmas Guoladagas ja mo dan livččii vejolaš digitáliseret, vurket ja ávkkástallat ođđa distribušuvdnavugiin.

# 6 Searvvi hálddašeapmi ja diehtojuohkin

Stivra lea oaidnán hástalusaid das mo searvvi beavdegirjjit, dokumeanttat j.n.v. dál vurkejuvvojit ja mo dat boađášedje oidnosii diehtun miellahtuide. SJS leage dagahan ja gárven neahttasiidduid dađe várás maiguin joatkka barggu, seammás go plánet Sámi mediafestivála. Facebook maiddái geavahuvvo miellahtuide diehtojuohkinkanálan, muhto dán áigodagas sajáiduhttit min ođđa neahttasiiddu [www.samijournalista.com](http://www.samijournalista.com)  Stivra joatká ain buoridit searvvi hálddašeami ja atnigoahtit reaidduid mat buoridit gulahallama miellahtuiguin ja ahte áššebáhpirat leat vuorkkás buohkaid fitnemis geat daid dárbbašit. Rabasvuohta lea searvái hui dehálaš.